作者:權德輿
標題:玉臺體十二首
內容:鸞啼蘭已紅，見出鳳城東。粉汗宜斜日，衣香逐上風。情來不自覺，暗駐五花驄。嬋娟二八正嬌羞，日暮相逢南陌頭。試問佳期不肯道，落花深處指青樓。隱映羅衫薄，輕盈玉腕圓。相逢不肯語，微笑畫屏前。知向遼東去，由來幾許愁。破顏君莫怪，嬌小不禁羞。樓上吹簫罷，閨中刺繡闌。佳期不可見，盡日淚潺潺。淚盡珊瑚枕，魂銷玳瑁床。羅衣不忍著，羞見繡鴛鴦。君去期花時，花時君不至。簷前雙燕飛，落妾相思淚。空閨滅燭後，羅幌獨眠時。淚盡腸欲斷，心知人不知。秋風一夜至，吹盡後庭花。莫作經時別，西鄰是宋家。獨自披衣坐，更深月露寒。隔簾腸欲斷，爭敢下階看。昨夜裙帶解，今朝蟢子飛。鉛華不可棄，莫是槁砧歸。萬裡行人至，深閨夜未眠。雙眉燈下掃，不待鏡臺前。